CELEX: 62009TN0351
Language: el
Date: 2009-09-04 00:00:00
Title: Υπόθεση T-351/09: Προσφυγή της 4ης Σεπτεμβρίου 2009 — Acetificio Marcello de Nigris κατά Επιτροπής

24.10.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 256/36
            
         Προσφυγή της 4ης Σεπτεμβρίου 2009 — Acetificio Marcello de Nigris κατά Επιτροπής
   (Υπόθεση T-351/09)
   2009/C 256/64
   Γλώσσα διαδικασίας: η ιταλική
   
      Διάδικοι
   
   
      Προσφεύγουσα: Acetificio Marcello de Nigris Srl (Afragola, Ιταλία) (εκπρόσωποι: P. Perani και P. Pozzi, δικηγόροι)
   
      Καθής: Επιτροπή των Ευρωπαϊκών Κοινοτήτων
   
      Αιτήματα της προσφεύγουσας
   
   Η προσφεύγουσα ζητεί από το Πρωτοδικείο:
   
               —
            
            
               να αναγνωρίσει ότι το γεγονός ότι η Επιτροπή επέτρεψε την καταχώριση της ονομασίας «Aceto Balsamico di Modena» ως προστατευόμενης γεωγραφικής ένδειξης στο μητρώο των προστατευόμενων ονομασιών προέλευσης και των προστατευόμενων γεωγραφικών ενδείξεων συνιστά παράβαση του άρθρου 3 του κανονισμού 510/2006, καθώς και παράβαση των διαδικαστικών εγγυήσεων που προβλέπει ρητά η κοινοτική νομοθεσία,
            
         
               —
            
            
               να ακυρώσει τον κανονισμό (ΕΚ) 583/2009 της Επιτροπής, της 3ης Ιουλίου 2009, για την καταχώριση ονομασίας στο μητρώο των προστατευόμενων ονομασιών προέλευσης και των προστατευόμενων γεωγραφικών ενδείξεων [Aceto Balsamico di Modena (ΠΓΕ)], ο οποίος δημοσιεύθηκε στις 4 Ιουλίου 2009,
            
         
               —
            
            
               κατόπιν της ακύρωσης αυτής, να διατάξει τη λήψη όλων των αναγκαίων μέτρων για τη διαγραφή της καταχώρισης της προστατευόμενης γεωγραφικής ένδειξης «Aceto Balsamico di Modena» από το μητρώο των προστατευόμενων ονομασιών προέλευσης και των προστατευόμενων γεωγραφικών ενδείξεων,
            
         
               —
            
            
               να καταδικάσει την Επιτροπή στα δικαστικά έξοδα.
            
         
      Λόγοι ακυρώσεως
   
   Η προσφεύγουσα, η οποία δραστηριοποιείται στον τομέα της παραγωγής και της πώλησης ξιδιών από κρασί και άλλων αρτυμάτων, μεταξύ των οποίων το Aceto Balsamico di Modena (αρωματικό ξίδι της Μόντενα), βάλλει κατά της καταχώρισης της ονομασίας «Aceto Balsamico di Modena» ως προστατευόμενης γεωγραφικής ένδειξης, στην οποία προέβη ο προσβαλλόμενος κανονισμός.
   Προς στήριξη της προσφυγής της η προσφεύγουσα ισχυρίζεται τα εξής:
   
               —
            
            
               Υπάρχει παράβαση του άρθρου 3 του κανονισμού (ΕΚ) 510/2006 του Συμβουλίου, της 20ής Μαρτίου 2006, για την προστασία των γεωγραφικών ενδείξεων και των ονομασιών προέλευσης των γεωργικών προϊόντων και των τροφίμων (1), διότι το ιστορικό της ανάπτυξης της παραγωγής του Aceto Balsamico di Modena αποτελεί ισχυρότατη ένδειξη για το ότι δεν υπάρχει καμία σχέση μεταξύ των εν λόγω προϊόντων και κάποιας συγκεκριμένης γεωγραφικής ζώνης. Πράγματι, δεν αμφισβητείται ότι μεγάλο μέρος του «Aceto Balsamico di Modena» που πωλείται στην Ιταλία και στο εξωτερικό παράγεται, εδώ και πολλές δεκαετίες, εκτός της ζώνης στην οποία παραγόταν αρχικά. Η εν λόγω ονομασία περιγράφει δηλαδή ένα προϊόν που παράγεται με βάση συγκεκριμένες μεθόδους παραγωγής και εμφανίζει ειδικά χαρακτηριστικά, τα οποία όμως δεν εξαρτώνται από τον τόπο παραγωγής.
            
         
               —
            
            
               Η προσφεύγουσα δεν είχε καμία δυνατότητα να αντιταχθεί στην καταχώριση της ονομασίας «Aceto Balsamico di Modena» ως προστατευόμενης γεωγραφικής ένδειξης. Η προσφεύγουσα ισχυρίζεται συναφώς ότι, λόγω της χρονικής σειράς με την οποία συνέβησαν τα κρίσιμα εν προκειμένω πραγματικά περιστατικά, η καταχώριση της επίδικης γεωγραφικής ένδειξης επιτράπηκε χωρίς να παρασχεθεί στην προσφεύγουσα η δυνατότητα να υποβάλει αιτιολογημένη ένσταση, πράγμα που συνιστά παράβαση των διαδικαστικών εγγυήσεων που προβλέπουν αφενός το άρθρο 7, παράγραφος 3, του κανονισμού (ΕΟΚ) 2081/92 του Συμβουλίου, της 14ης Ιουλίου 1992, για την προστασία των γεωγραφικών ενδείξεων και των ονομασιών προέλευσης των γεωργικών προϊόντων και των τροφίμων (2), και αφετέρου το άρθρο 5, παράγραφος 5, του ισχύοντος κανονισμού 510/2006.
            
         
      (1)  ΕΕ L 93, της 31.3.2006, σ. 12.
   
      (2)  ΕΕ L 208, της 24.7.1992, σ. 1.